A közös mesélés – legyen az este vagy a nap bármely szakaszában – nem csupán a felolvasott betűkről szól. Események, sorsok és főként érzelmek, élethelyzetek bukkannak elő. Közösen drukkolunk a hősöknek, gondolkodunk velük és erőt merítünk belőlük – átgondoljuk, mi mit tennénk a helyükben. Az igazi mesék megszólítanak, kapukat nyitnak, gátlásokat és félelmeket oldanak, beszélgetéseket indítanak – így lesznek társas játékok. Farkasházi Réka érzékeny, finoman megírt, de kis humorral és sok szeretettel átitatott meséi pont ilyenek: körülölelnek és elkísérnek. Megnyugtatnak, mert néha jó tudni, hogy másnak is ugyanolyan nehéz elviselni, ha nem ő nyer. Vagy, hogy fél kiállni sok ember elé egy ünnepélyen, pedig másnak ez olyan egyszerű, mint egy társasjáték.